《季秋既望吾族子侄以老人会于我家名日燕老集》
宋代·陈著

飒飒西风来，吹不开眉端。
团团空中月，照不见肺肝。
菊花仍旧香，过雁秋年年。
我怀人得知，流光逝如川。
况此苟活身，包羞天地閒。
不如先露晞，安用空流连。
儿辈何为者，芋栗菘藿盘。
将以寿我酒，岁晚松在山。
我谓非我意，掉头三长叹。
绕膝不肯离，且笑且进言。
陶潜杜少陵，逢时更多艰。
何尝便忘躯，得酒即开颜。
父子恩爱重，一刻难轻拼。
世路虽逼仄，天道又好还。
但是强健在，心事终已宽。
是亦菽水具，非如五鼎难。
庶几诗礼风，聊以娱亲安。
再拜固以请，愿领家庭欢。
勤勤苦费辞，细听理亦然。
强饮竟成醉，援笔如狂颠。
梗概粗以见，不觉盈长笺。
呼儿为我歌，勿与醒者传。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。